《神功盛德诗 其二 于皇》
宋代·华镇

于皇武王，帝锡其猷。克奋神武，应天之求。维眷乃顾，申命用休。

狱讼讴歌，旁来不谋。高视虞夏，嗣于有周。

蠢尔小腆，昧天之灵。弗念厥显，首干我经。龙旂东指，淮海惟清。

西狩三城，泽潞以平。皇皇天声，如雷如霆，罔不震惊。

偏师四指，露檄旁招。负固衔璧，知几造朝。凌江绝岭，曾不崇朝。

蜀道失险，关烽聿销。

恢恢皇纲，周汉之后。唐嗣不武，实弛其纽。自我维之，律此群丑。

式相上帝，以奠九有。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。